b'\n_START_ARTICLE_\nNautintaselitelm\xc3\xa4\n_START_PARAGRAPH_\nNautintaselitelm\xc3\xa4 on aiemmin k\xc3\xa4yt\xc3\xb6ss\xc3\xa4 ollut asiakirja, joka maa-alueen jakotoimituksessa laadittiin varsinaisen maanjaon perustaksi. Siin\xc3\xa4 lueteltiin kullekin jako-osakkeelle kuuluvat tilukset sek\xc3\xa4 niiden pinta-alat ja jyvitysarvot. Nautintaselitelm\xc3\xa4\xc3\xa4n kuului kartta ja karttaselitelm\xc3\xa4, johon tiluskuvion tiedot merkittiin. Nautintaselitelm\xc3\xa4st\xc3\xa4 n\xc3\xa4htiin kuinka suuren osan jako-osakkaan omistamat jyvitysarvot olivat kaikkien jaettavien tilusten yhteisest\xc3\xa4 jyvitysarvosta. Jakotoimitusta ei voinut suorittaa ennen kuin jako-osakkaat olivat hyv\xc3\xa4ksyneet nautintaselitelm\xc3\xa4n tai se oli hyv\xc3\xa4ksytty tuomioistuimen p\xc3\xa4\xc3\xa4t\xc3\xb6ksell\xc3\xa4 joko sellaisenaan tai muutettuna._NEWLINE_Nautintaselitelm\xc3\xa4st\xc3\xa4 s\xc3\xa4\xc3\xa4dettiin asetuksessa jakolaitoksesta (82/1916) sen 97\xe2\x80\x93100 pyk\xc3\xa4liss\xc3\xa4. Sit\xc3\xa4 k\xc3\xa4ytettiin my\xc3\xb6s asetuksen kumonneessa jakolaissa (604/1951) 106 pyk\xc3\xa4l\xc3\xa4ss\xc3\xa4 ja lain nojalla annetussa jakoasetuksessa (407/1952) 7 luvussa. Jakolaki kumottiin kiinteist\xc3\xb6nmuodostamislailla (554/1995).'